CELEX: 62021TN0189
Language: mt
Date: 2021-04-10 00:00:00
Title: Kawża T-189/21: Rikors ippreżentat fl-10 ta’ April 2021 – Aloe Vera of Europe vs Il-Kummissjoni

31.5.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 206/39
            
         
      Rikors ippreżentat fl-10 ta’ April 2021 – Aloe Vera of Europe vs Il-Kummissjoni
      (Kawża T-189/21)
      (2021/C 206/47)
      Lingwa tal-kawża: l-Ingliż
      
         Partijiet
      
      
         Rikorrent: Aloe Vera of Europe BV (Amsterdam, il-Pajjiżi l-Baxxi) (rappreżentant: B. Van Vooren, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla r-Regolament tal-Kummissjoni (EU) 2021/468; u
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka motiv uniku, ibbażat fuq il-fatt li l-att ikkontestat jikser il-prinċipju ta’ prekawzjoni kemm fuq il-mertu, kif ukoll fuq livell proċedurali.
      
                  1.
               
               
                  L-ewwel parti tal-motiv huwa bbażat fuq il-fatt li r-Regolament tal-Kummissjoni (UE) 2021/468 (1) jikser il-prinċipju ta’ prekawzjoni. Ir-rikorrenti ssostni li l-prinċipju ta’ prekawzjoni jippermetti azzjoni regolatorja preventiva biss meta l-evalwazzjoni xjentifika tkun turi li riskju potenzjali jkun qiegħed jeċċedi l-livell li jkun għadu aċċettabbli għas-soċjetà. F’dan il-każ, ir-regolament ikkontestat ipprojbixxa l-ġel magħmul minn weraq tal-Aloe vera, filwaqt li l-evalwazzjoni xjentifika wriet li dan il-prodott ma kien jippreżenta ebda riskju. Ir-rikorrenti tallega wkoll li, minflok ma huwa bbażat fuq ix-xjenza, ir-regolament ikkontestat huwa r-riżultat ta’ sensiela ta’ deċiżjonijiet arbitrarji.
               
            
                  2.
               
               
                  It-tieni parti tal-motiv huwa bbażat fuq il-fatt li r-Regolament tal-Kummissjoni (UE) 2021/468 ġie adottat bi ksur proċedurali tal-prinċipju ta’ prekawzjoni. Ir-rikorrenti tallega li l-Kummissjoni ma osservatx il-qafas previst fl-Artikolu 8 tar-Regolament (KE) Nru 1925/2006 tal-Parlament Ewropew u tal-Kunsill (2) u invokat b’mod żbaljat il-proċedura bil-miktub taħt l-Artikolu 3(5) tar-Regolament (UE) Nru 182/2011 tal-Parlament Ewropew u tal-Kunsill (3) u kisret il-prinċipji ta’ proporzjonalità u ta’ nondiskriminazzjoni.
               
            
         (1)  Regolament tal-Kummissjoni (UE) 2021/468 tat-18 ta’ Marzu 2021 li jemenda l-Anness III tar-Regolament (KE) Nru 1925/2006 tal-Parlament Ewropew u tal-Kunsill rigward l-ispeċijiet botaniċi li fihom derivati tal-idrossiantraċen (ĠU 2021, L 96, p. 6).
      
         (2)  Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 dwar iż-żieda ta’ vitamini u minerali u ta’ ċerti sustanzi oħra ma’ l-ikel (ĠU 2006, L 404, p. 26).
      
         (3)  Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU 2011, L 55, p. 13).